
היו"ר אברהם פורז:
	שלום לכולם, אני מתכבד לפתוח את ישיבת הוועדה. 

	קיבלנו מכתב משר התעשייה והמכתב, ללא תאריך. היועצת המשפטית של המשרד לביטחון פנים תציג את העניין. 


חנה קלר:
	הצו לפיקוח על מצרכים ושירותים - מוצרי תעבורה משומשים משטחי האחריות הפלשתינית אושר על ידי הכנסת הקודמת. אנחנו מבקשים היום להאריך את תוקפו לתקופה מסוימת עד ה- 7 למרץ, כאשר כבר היום יש לנו הצעת חקיקה, שגם תהיה הוראת שעה, שאנו מנסים להעביר אותה. הנושא מוסדר בינתיים על ידי צווי פיקוח, ועל דעת משרד המשפטים ערכנו חקיקה בנושא. 

	עניינו של הצו הוא מתן כלי למשטרה במלחמה בגניבות הרכב. דו"ח לפידות, שבחן את התופעה של גניבות הרכב, מצא שהחלק הארי של כלי הרכב לא נגנבים לצורך שימוש בכלי הרכב, אלא לצורך פירוק חלפיו. החלקים המפורקים חוזרים לישראל כחלקי חילוף משומשים שנמכרים. ההנחה שמונחת ביסוד הצו הזה היתה שאם נחסל את הנושא הכלכלי הזה, אז גם המוטיבציה לגניבה תהיה אחרת. 


היו"ר אברהם פורז:
	אני מעריך שהתופעה רק תצטמצם, לא תחוסל.


חנה קלר:
	התופעה צומצמה והיא בהחלט בקו ירידה, ועוד נשמע על כך. 

	אני רוצה לציין דבר נוסף - לא עשינו את זה שלא על דעתם של הפלשתינים. בוועדה האחרונה שהיתה אתם הם לא התנגדו. הם מבינים שזה כלי למלחמה בגניבות כלי הרכב. לפני הצו, שוטר שראה משאית ועליה 500 דלתות של כלי רכב, לא היה יכול לעשות שום דבר. לא היתה לו שום עילה למנוע מנהג המשאית להיכנס לישראל, גם אם הוא חשד שהדלתות הן ממכוניות גנובות. לא היה שום כלי לדעת אם המסמכים שהוצגו מזויפים או לא. 


היו"ר אברהם פורז:
	אם אני מבין טוב את החוק, אם שוטר רואה משאית כזו, וחושד שיש עליה דברים גנובים, יכול בהחלט לעצור את הנהג לחקירה, זה ברור. 


יוחנן דנינו:
	נכון, זה היה גם קודם. יש בעיה בגלל שלא על כל החלקים יש סימון. החוק של הסימון עדיין לא פועל, לצערנו. הוא היה אמור להיכנס לתוקף ב- 29.7. משרד התחבורה לא כל כך הסתדר. הם ביקשו דחייה לפברואר 2000 למגנת ליבנו. החוק הזה אמור, יחד עם הצו הזה, לסייע לנו מאד נגד גניבות הרכב. 




חנה קלר:
	אם לא תהיה חקיקה בעקבות הצו יוכלו להלבין אותם באזור, ולהכניס אותם לישראל. חוק הסימון חל רק בישראל.  


היו"ר אברהם פורז:
	אם אני לא  טועה - אסור יהיה בכלל למכור חלק לא מסומן. 


יוחנן דנינו:
	לא. החוק מתייחס רק לחלקי מדף. ברגע שהחובה תחול על מי שמפרק חלק מרכב, שלא על מנת להרכיבו מחדש בכלי הרכב. 


היו"ר אברהם פורז:
	אני לא מבין איך זה פועל, אחרת - כל פירוק חייב לשאת מספר, ואסור לך לקנות אלא אם החלק מסומן. 


יוחנן דנינו:
	נכון. 


היו"ר אברהם פורז:
	ישראלי לא רשאי לקנות בשום מקום שהוא רכב משומש בלתי מסומן. 


חנה קלר:
	מה שמיובא לאזור, גם אם זה משומש מחו"ל - אין בעיה, כי אז בנמל עצמו - - 


היו"ר אברםה פורז:
	הנקודה היא אחרת. הבעיה היא שאני לא רואה איך בעיית האזור משפיעה על ישראל, כי ממילא, שוכר ישראלי לא רשאי לקנות חלק משומש אלא אם כן הוא מסומן. 


חנה קלר:
	היא משפיע על המוטיבציה לגנוב, קודם כל, כיוון שאתה לא יכול להכניס את החלפים לישראל. 


היו"ר אברהם פורז:
	ברגע שאני לא יכול יותר להשתמש בחלק שהוא לא מסומן, זה לא משנה אם הוא מסומן או לא.


יוחנן דנינו:
	נגעת בדיוק בלב הבעיה. איפה היתה הבעיה שלנו? הבעיה היתה בדרכי המעבר של חלקי הרכב מהשטחים אלינו. הבעיה היא עם ישראלים שמתקנים כלי רכב חוקיים בשטחים. זו הבעיה. כרגע, אין איסור בחוק לתקן רכב בשטחים. מה שקורה הוא שהמוסכניק משתמש שם בחלקים משומשים גנובים. חוזר הרכב הישראלי לשטח ישראל, ועובר דרך המחסום, גם אם יש פיקוח משטרתי במחסום, אין שום דרך לבדוק את חלקי הרכב. 


היו"ר אברהם פורז:
	האם אתם מתכוונים לעצור את הנהג ולבדוק את החלפים? 


יוחנן דנינו:
	כבר עשינו את זה.


היו"ר אברהם פורז:
	לגבי כלי רכב ישראלי שתוקן בשטחים - הצו מאפשר לכם לעצור אותו ולבדוק את מקור החלפים שהורכבו בו?  בלי הצו אתם לא יכולים לעשות זאת? 


יוחנן דנינו:
	בלי הצו - לא. קשה יהיה לי להוכיח שהחלק גנוב. 


היו"ר אברהם פורז:
	אתה לא חייב להוכיח כלום, מכיוון שאתה בודק - מספיק החשד. 


יוחנן דנינו:
	החשד מספיק, אולי, לצורך הבדיקה הראשונית, אך הוא לא יספיק לצורך הגשת כתב אישום. 


היו"ר אברהם פורז:
	בא ונניח שאין שום צו. אדם מגיע למחסום עם מכונית. מישהו חושב שהורכבו בה חלקים גנובים. הוא לא רשאי לבדוק? 


יוחנן דנינו:
	הוא רשאי לבדוק, אך קשה מאד להוכיח שהורכבו בה חלקים גנובים. הרבה יותר קל להוכיח שהיתה רכישה בטול כרם. 


היו"ר אברהם פורז:
	נניח שהחלפים הורכבו בשטחים. איך אתה מוכיח שהחלפים גנובים? 


יוחנן דנינו:
	מאז שהצו בתוקף אני לא מבקש להוכיח שהחלפים גנובים, אלא שהוא רכש אותם בשטחים, ואסור היה לו, על פי חוק, לרכוש אותם שם. 


חנה קלר:
	האיסור הוא על הכנסה לישראל של חלק משומש כלשהו בתקופת ביניים. עשינו זאת לתקופת ביניים, כדי לבחון אם התיזה שלנו על הירידה בגניבות הרכב היא נכונה. 


יוחנן דנינו:
	אני יכול, ברשותכם, לספר במשך שלוש דקות מה עשינו. הצו הזה היה בתוקף שנה. הצו הזה הוא חלק מההמלצות של ועדת לפידות. 


היו"ר אברהם פורז:
	דעו לכם שלהרבה אנשים שמתקנים רכב בשטחים אין בכלל מושג שיש חוק כזה. 


יוחנן דנינו:
	נכון, ולכן, מה שעישנו, בין היתר - הצבנו שלטים בכל 32 הכניסות לאיו"ש עם פרטי הצו: שאסור לרכוש חלקי רכב וגם לבצע תיקון שמחייב רכישה בשטחים. יש שלטים כאלה. 


היו"ר אברהם פורז:
	ומה אם הנהג בכל זאת רוצה לבצע את העבודה במוסך בשטחים? 


יוחנן דנינו:
	עליו לקנות את החלפים בארץ, ולקחת אותם בשטחים. מדוע אני לא פוגע בצרכן? מכיוון שהצרכן לא רוצה לקנות רכב גנוב, ואין לנו מחלוקת על כך. 


היו"ר אברהם פורז:
	לצרכן לא כל כך איכפת. הצרכן רוצה לשלם מעט. 


יוחנן דנינו:
	לא היה איכפת לצרכן, כל עוד המשטרה לא התעסקה עם זה. מהרגע שהמשטרה תופסת את הרכב, ומורה לו לפרק 20 חלקים מכלי הרכב, המצב שונה. 


היו"ר אברהם פורז:
	כאשר הצרכן ניגש למוסך לתקן כלי רכב, הוא שואל למחיר, הוא לא מתעניין ולא נכנס לעניין הפרטים. זו גזירה שקשה לציבור להקפיד עליה. 


חנה קלר:
	זו הוראת שעה זמנית. 


יוחנן דנינו:
	כאשר נכנס הצו לתוקף, התעוררה השאלה איך לאכוף אותו. היתה לנו כאן בעיה של אכיפה. קשה היה להוכיח מקור של חלפים. לפי הצו, אם בעל החלפים יוכיח שהוא רכש כדין, אין בעיה. אם נכנסת למקום שבו חלה תקנת השוק - - 


היו"ר אברהם פורז:
	לא, תקנת השוק זה לא המשפט הפלילי, זה המשפט האזרחי. 


יוחנן דנינו:
	נכון, אבל אימצו כאן הסדר דומה לתקנת השוק אני אקרא: "תהיה זו הגנה טובה למחזיק אם יוכיח כי רכש את מוצרי התעבורה... או בתום לב בישראל ממי שעוסק במכירתם, והמכירה היתה במהלך עסקיו הרגיל".

	מהרגע שהצו הזה נכנס לתוקף יש ירידה של 40 אחוז בגניבות הרכב. 


היו"ר אברהם פורז:
	זה לא רק בגלל זה. 


יוחנן דנינו:
	ודאי שלא רק בגלל זה, יש כאן מכלול של סיבות. 


היו"ר אברהם פורז:
	האם אתה יכול לתת לנו נתונים? 


יוחנן דנינו:
	אתם יכולים לראות את שלושת העמודים האחרונים בחוברת שלפניכם. יש בהם נתונים.  הצו נכנס לתוקף ב- 20 לספטמבר, 98. אפשר לראות על הגרף ירידה מאד תלולה בגניבות כלי הרכב. אני מדבר על ממוצע יומי. 


היו"ר אברהם פורז:
	אם בספטמבר 98 נגנבו 93 מכוניות ליום, באוקטובר נגנבו יותר, ובנובמבר יותר. 


יוחנן דנינו:
	אם תעבור עמוד אחד אחורה תראה את המספרים לא בממוצע יומי אלא בהשוואה שנתית. אתה יכול לראות שבמהלך אוגוסט-ספטמבר יש ירידה חדה. בספטמבר 97 נגנבו 3659 כלי רכב. בספטמבר 98 נגנבו 2782 כלי רכב, כלומר - כמעט אלף מכוניות פחות. זו היתה נקודת המפנה, מבחינתנו. למה אנחנו אומרים שהצו עזר? כי אפשר לראות איפה היתה נקודת המפנה. 

	המשטרה הקימה את יחידת אתג"ר מיד עם היכנסו של המפכ"ל וילק לתפקידו. הוא נכנס לתפקיד בינואר 98. אתם יכולים לראות שעד ספטמבר הנתונים דומים לנתונים של שנה לפני כן, למרות שעשו הרבה מאד פעילויות: מבצעים גדולים בדהריה, פשיטות ענקיות במשחטות. 


היו"ר אברהם פורז:
	יש אנשים שהועמדו לדין עד היום על כך שעברו על הצו הזה? 


יוחנן דנינו:
	יש אנשים שהוגשו נגדם כתבי אישום, וחלקם אף הועמדו לדין. יש לנו בעיה עם בתי המשפט, ואתם מכירים אותה. 


היו"ר אברהם פורז:
	באיזו עבירה אתם מאשימים את האדם? 


יוחנן דנינו:
	מאשימים אותו בהפרת צו, לפי צו הפיקוח. דינו שנה מאסר וקנס. 


היו"ר אברהם פורז:
	כמה תיקים כאלה נפתחו? 

יוחנן דנינו:
	במהלך השנה האחרונה נפתחו מעל ל- 300 תיקים. הוגשו עשרות כתבי אישום. יש פה בעיה. נפתחו הרבה תיקים, אך לא בכולם הצלחנו להשיג ראיות לכתב אישום. איפה המלכוד? כשתפסנו את האדם בארץ, והוא לא מאשר שהוא קנה בשטחים. לא פשוט להוכיח שהרכישה היתה בשטחים. 

	כדי לאכוף, עמדנו ב- 32 מחסומים של הכניסה לשטחים. כאשר ראינו שרכב מעוך לאחר תאונה, שבא בעזרת גרר, כשברור שהרכב יתוקן בעזרת חלפים מרכב גנוב - הוא נקנה ממגרשי ההסדר של חברות הביטוח, כדין, בסכומים של 40-50 אחוז משווי הרכב, אין בשטחים מפעלים לחלקי רכב, וברור שהרכב יתוקן עם חלפים מרכב גנוב מהארץ. עצרנו את הנהג, ויידענו אותו. לקחנו את פרטיו ופרטי הרכב. 


היו"ר אברהם פורז:
	עצם העובדה שאתה רושם את מספרו, זו הרתעה. 


נחום לנגנטל:
	כאשר הייתי מנכ"ל משרד התחבורה ראיתי איך מתבצעת ההזמנה לרכב, בפשיטה שעשינו. 


חנה קלר:
	עצם העובדה ששמים מעקב, מרתיעה. 


היו"ר אברהם פורז:
	באיזה שלב אתה תופס אותו? 


יוחנן דנינו:
	בשלב שהוא יצא מהשטחים. עשינו עוד דבר. עשינו פשיטה במוסכים בשטחים, ומצאנו כלי רכב ישראליים שהיו בשלבי סיום של תיקון, כלומר- -


היו"ר אברהם פורז:
	אבל אתה יכול להיכנס רק בשטחי B  ו- C. 


יוחנן דנינו:
	נכנסנו רק לאן שמותר לנו, כמובן. 


נעמי חזן:
	מה מידת שיתוף הפעולה עם הרשות? 


יוחנן דנינו:
	נמוכה מאד. 

	כפי שאמרתי - 300 תיקים נפתחו, והוגשו עשרות כתבי אישום. את המספר המדויק אין לי. הם נמצאים בתהליך. 



היו"ר אברהם פורז:
	אני מניח שחלק מהאנשים גם הודו. יש ודאי גם כאלה שלא ידעו שזו עבירה. 


יוחנן דנינו:
	היינו מספיק הוגנים, ולאותם אלה שלא ידעו סגרנו את התיקים מחוסר עניין לציבור. כשזה היה מיד אחרי שהצו נכנס, בחודש הראשון, לא הגשנו כתבי אישום. הבהרנו שזו עבירה, ואותם בעלי רכב פירקו את החלקים שהם קנו בשטחים. החלקים נתפסו כמוצג, ואת התיק סגרנו מחוסר עניין לציבור. 

	צריך להבין שלא מדובר באזרחים תמימים שנוסעים לשטחים כרגיל. מדובר פה במתווכים ובעלי מוסכים ישראלים, שזה עיקר עיסוקם: לקנות בארץ רכב אחרי תאונה, לתקן בשטחים, ולמכור שוב בארץ. הם אלה שמעניינים אותנו. 


נעמי חזן:
	יש צו בסייג, נכון? 


יוחנן דנינו:
	כן. 


אתי בנדלר:
	אם האדם קנה את החלפים במוסך בארץ, הוא לא צריך לבדוק היכן המוסך רכש אותם. 


היו"ר אברהם פורז:
	ברור לגמרי שמדובר באנשים מקצועיים. לאדם רגיל, שיש לו ביטוח מקיף לרכב, אין לו סיבה לחסוך בעלות התיקון, כי ממילא יש לו השתתפות עצמית, ואת היתר - המוסך מתקן. אין לו שום סיבה להגיע עם רכבו לתיקון בשטחים, דווקא. מי ששווה לו לעשות את זה, הם אותם אנשים שעוסקים בכך, ועבורם זה עסק מקצועי. 


נחום לנגנטל:
	על פניו, זה סוג של צו שמבחינה משפטית טהורה אינו בדיוק נקי. זו חלק מהבעיה האינטואיטיבית של ההגבלה. 


חנה קלר:
	לכן זו הוראת שעה, שמוסדרת עכשיו בחקיקה. 


נחום לנגנטל:
	זו קוסמטיקה פרוצדורלית. אולם, הצו מפלח בדיוק את אותם אנשים אותם  מחפשים - מחפשים את הסוחרים, שהם הקטליזטור של כל גניבות הרכב. מולם יש את הערך של האיום בגניבה. 


חנה קלר:
	זה נכון, אבל כשאנחנו חשבנו על הנזק שנגרם בסופו של דבר, מול הפגיעה הארעית הזו, זה באמת עניין זניח. רצינו לראות, קודם כל, האם התיזה שלנו נכונה. 


יוחנן דנינו:
	נמצא פה נציג של איגוד המוסכים, ואתם תשמעו נתונים ממנו. 


היו"ר אברהם פורז:
	יש גם מכוניות גנובות שמסתובבות בכבישים בשטחים, ולא מפורקות לצורך החלפים. 


חנה קלר:
	אמרנו ש- 40 אחוז מהרכבים הגנובים לא מפורקים, ו- 60 אחוז מפורקים לצורך שימוש בחלפים. 


נעמי חזן:
	מתוך 300 התיקים, כמה מהם זה בעלי מוסכים או בעלי חברות שעוסקות ברכב? 


יוחנן דנינו:
	רוב התיקים מתוך ה- 300, הם של מתווכים וסוחרים, ולא של אזרחים תמימים. מדובר בגורמים שקנו רכב מחברת הביטוח, ועדיין לא הספיקו להעביר בעלות עליו. הם לוקחים אותו לתיקון בשטחים. 

	למה בכלל החלטנו להשקיע כל כך הרבה? החלטנו לעשות מבצע פיילוט. לקחנו 4 מחסומים במשך יומיים וחצי, באזור קלקיליה - טול כרם. במשך יומיים וחצי ביקשנו מהשוטרים לבדוק כל רכב שבא על גרר לתיקון, לקחת את פרטיו, לשאול אותו להיכן הוא נוסע, וליידע אותו שזה אסור על פי החוק, לפי העתק מהצו. מי שבא עם רכב פגוע, שזו לא נסיעה רגילה - נשאל אם הוא בדרך לתיקון. מה שהתברר ביומיים וחצי, ב- 4 מחסומים מתוך 32, היו 170 כלי רכב על גבי גרר לתיקון, ועוד 220 בנסיעה לתיקון. בסך הכל - כמעט 400 כלי רכב, ביומיים וחצי. נגנבים בממוצע כ- 90 כלי רכב ליום במדינת ישראל. זה נותן לנו פרופורציות ומושג מה הגורם המרכזי לגניבות כלי רכב במדינת ישראל. מבחינתנו זו היתה הנקודה בה שינינו את האסטרטגיה. אנחנו הפסקנו להשקיע במשחתות בשטחים, והתחלנו להשקיע במוסכים בארץ. זו נקודת המפנה שאנחנו רואים פה. 


חיים מלאך:
	אני מנכ"ל איגוד המוסכים. אתמול נפגשתי עם מנהל השירות של אחד היבואנים בארץ, עדי כספי מ "סובארו". הוא סיפר על לקוח שהיה ברשותו רכב מסוג סובארו עם הגה רגיל, שביקש להסב אותו להגה כוח. באחד ממוסכי השירות ביקשו ממנו 4,000 שקל. הוא נסע לשטחים, קבע פגישה בקשר להצעת העבודה הזו, הזמינו מכונית בדגם הזה, ותוך שעתיים הרכיבו לו הגה כוח, תמורת 800 שקל. אוכל להעביר את פרטיו של האיש. 

	אנו תומכים בכל הדברים שנאמרו כאן על ידי נצ"מ יוחנן דנינו, ואנחנו בעד זה. 


היו"ר אברהם פורז:
	אני מתאר לעצמי שאגף התקציבים באוצר יתנגד לצו. 


גלית אסף-שנהר:
	צריך להבדיל בין הטווח הקצר והטווח הארוך. בטווח הקצר אני מבינה, אך אני שואלת - מה לגבי הטווח הארוך? האם אתם רוצים להכניס את זה לחקיקה? 

	לא שואלים לדעתנו, ושולחים לנו את הדברים לעיון. בכל מקרה, מה שאני שואלת: יש בשטחים כחלקי חילוף שאינם גנובים, נכון? 
יוחנן דנינו:
	כמעט ולא. אם אצטרך לומר באחוזים, כמה כלי רכב וחלקי רכב נרכשו כדין בשטחים, הייתי מעריך זאת ב- 20 אחוז לכל היותר. אני משפטן במקצועי, ומה שאני אומר כאן הוא על סמך הוכחות. אני לא טוען שכולם שם עבריינים, חלילה. אני בהחלט אומר שרוב חלקי הרכב שלהם גנובים, ויש לנו ראיות לכך. בכל פשיטה שתפסנו 50 משאיות מועמסות בכלי רכב, אין דורש לרכב. אנחנו שולחים נציגים ממשטרת מחוז ש"י, ואיש לא בא לדרוש אותם. 


היו"ר אברהם פורז:
	זה נובע גם מכל מיני בעיות ביטחון. אנשים שם חוששים ממגע עם המשטרה וכוחות הביטחון, ואני יכול להבין את זה. 


יוחנן דנינו:
	תביעת נזיקין על מה שעשו להם במוסך הם הגישו, כלומר- לא מדובר באנשים שלא רוצים להתעמת עם השלטונות הישראלים בכלל. אני שוב אומר- יש לנו ראיות לדברים, ואנו לא מדברים באוויר. 


היו"ר אברהם פורז:
	הסיבה, לדעתי, היא קצת אחרת. המכוניות היקרות בשטחים שנקנו בכסף מלא על ידי עשירים פלשתינים חוקיות ומבוטחות. לרוב אין שם ביטוחים. עלות התיקון היא נמוכה ולכן יש מעט כלי רכב שמיועדים שם להשבתה, גם במקרה של נזק רציני, שאצלנו היה נחשב ל total loss. אצלנו יש ביטוח, וטבעי לגמרי ששם יש פחות מקרים של total loss. 


גלית אסף שנהר:
	המלחמה של משרד התחבורה בגניבות הרכב מתבטאת גם בחוק סימון חלקי חילוף, שאמור להיכנס לתוקף בשנה הקרובה, לדעתי. החוק אומר שמסמנים את כל חלקי החילוף, וגם מקימים יחידה לפיקוח על כל המוסכים. בעזרת החקיקה הזו לא יהיה תמריץ למכור חלקי חילוף משומשים מהרשות למוסכים בארץ, כי אז המוסכים בארץ יקבלו קנס מיחידת הפיקוח של משרד התחבורה. לטווח הארוך אני לא רואה סיבה להמשיך באיסור מכירות. 


היו"ר אברהם פורז:
	יש לי שאלה - מאין יבואו חלקי החילוף המשומשים למוסכים בשטחים כדי שהם יוכלו למכור אותם לישראל? מה המקור? 


גלית אסף שנהר:
	אם המוסך רוכש את החלפים מהיצרן, הם מסומנים. אם החלקים המקוריים הועברו לשטחים, הם לא יהיו מסומנים, ויוכלו לעלות על זה. נניח שאקנה רכב חדש, החלפים לא יהיו מסומנים, ואז, אם הוא ייגנב - -


היו"ר אברהם פורז:
	חובת הסימון לפי החוק היא בשלב הפירוק של החלפים. 


גלית אסף שנהר:
	מה שאני אומרת הוא שאני לא מתנגדת לכל הוראת השעה ולתוקפה. אני אומרת שבגלל שנכנס לתוקף חוק סימון כלי רכב, הוראת שעה, שגם הוא פותר את הבעיה מצדי בחלק מחלקי החילוף, אי אפשר להחיל כזה דבר כללי. אי אפשר לומר שלא תהיה רכישה של כל חלקי החילוף מהרשות הפלשתינאית. אם הוראת השעה היא לחצי שנה אני לא מתנגדת. בעוד חצי שנה נבוא לדיון מחודש. עם זאת, לעגן את הדברים בחקיקה כזו, שהיא כללית - - 


חנה קלר:
	אני יכולה להצהיר שאין לנו כוונה להאריך אותה. 


חיים בללי:
	אני אחראי על כל הנושא הזה, אני ראש תחום ייצור סחר וייבוא. אני גם מאשר את הייבוא, גם מפקח על מלאים חדשים, קובע תקינה, וכן הלאה. 


היו"ר אברהם פורז:
	העניין של חלקי חילוף למכוניות וייבואן בלעדי עומד להתבטל? 


חיים בללי:
	אין בלעדיות. כל אחד רשאי לייבא. 


היו"ר אברהם פורז:
	האם לא נכון שמי שרוצה לייבא היום מכונית חייב להבטיח חלקי חילוף ל- 10 שנים? 


חיים בללי:
	ל- 7 שנים. 


היו"ר אברהם פורז:
	כתוצאה מכך אתה מעניק בלעדיות בייבוא. 


חיים בללי:
	לא. כל אחד יכול לייבא. 


היו"ר אברהם פורז:
	מה אם אני רוצה לייבא מכוניות חדשות?


חיים בללי:
	דנים בזה. 


היו"ר אברהם פורז:
	התוצאה צריכה להיות שכל מי שרוצה יוכל לייבא, ללא שום חובה להבטיח חלקי חילוף. זו דעתי, לפחות. היום אנחנו בעידן שיש משלוחים ישירים, UPS ו- Federal Express. אין לי בעיה לקבל תוך יממה, או תוך שתי יממות כל חלק חילוף מהעולם. אפילו דרך האינטרנט. 




חיים בללי:
	אבל המוצר חייב להיות תקני, לפי דרישות החוק. 
	לפני שנכנס הצו שעליו אנחנו מדברים, המצב בשוק החלפים היה קטסטרופלי,  במיוחד באותם אלה שמורכבים בכמויות גדולות. אותם צרכנים שקנו בצורה חוקית ושילמו במיטב כספם הגיעו למצב שקשה היה להם למכור, בגלל התחרות הקשה של גניבות החלפים. מהנתונים שלי, בעבר - הפלשתינאים קיבלו יבוא ישיר של חלקים משומשים. מאז הגניבות הם הפסיקו לייבא. היום, בגלל המשטרה ופעולותיה, בתי המסחר בישראל התחילו להתאושש, וגם המוסכים. לפני כניסת הצו לתוקף היה קשה לנו למנוע את המעברים האלה לישראל. 

	אני מניח שכאשר חוק הסימון הזה ייכנס לתוקף זה יעזור, אך זה לא  עוזר לגבי כלל חלקי הרכב. פה מדובר על 10 מוצרים. למנוע יש מספר, והוא לא נכנס לצו הזה של סימון. עלות תיבות הילוכים חדשה היא כ- 25 אלף שקל. היום, ברכבים מתקדמים, בעלי רמה טכנולוגית גבוהה יש גם חלקי מחשוב. מחשב כזה יכול לעלות בין 8 עד 15 אלף שקל. ידוע לי מהיבואנים שעכשיו יש דרישה לייבוא חלקים כאלה. לפני כן - לא ייבאו. הצו הזה עצר את המעברים מהשטחים לישראל. 


היו"ר אברהם פורז:
	אולי זה גם כתוצאה מההאטה ברכישת מכוניות חדשות. 


חיים בללי:
	דעת משרד התחבורה היא לתמוך ולאשר את הצו הזה. זה יהיה במקביל לחוק סימון חלפים. זה יעזור מאד. 


היו"ר אברהם פורז:
	במלים אחרות - גם היום, אם אני רוצה לתקן מכונית בשטחים, אני יכול לקנות חלפים משומשים בארץ אצל סוחר, ואז חזקה שהם אינם גנובים. 


חיים מלאך:
	מה הרעיון לקנות חלפים משומשים פה, וללכת לתקן בשטחים? אתה בסך הכל חוסך בעלות העבודה, ומרכיב העבודה אינו משמעותי כל כך. 


היו"ר אברהם פורז:
	נכון שבצביעת רכב אין בעיה של חלפים. אם אתה רוצה לעשות תיקון פחחות וצבע בשטחים- תיקון שאינו כולל החלפת חלקים, בשטחים זה יעלה הרבה פחות מאשר במוסך בארץ. שם עובדים אנשים בשכר הרבה יותר נמוך. 


חיים בללי:
	אבל אין מה לדבר - האיכות היא פחותה. 


היו"ר אברהם פורז:
	לא בהכרח. 


נעמי חזן:
	על זה הצרכן צריך להחליט. 



חיים מלאך:
	למי שיש רכב עם ביטוח מקיף, אין לו מה לחפש שם. מי שנפגע, ואין לו ביטוח מקיף, יש לו עניין לעשות את התיקון בשטחים. 


נעמי חזן:
	אני לא רואה סיבה לא לאשר את זה לחצי שנה. אני לא בעד דברים כאלה שלא בחקיקה. על כן- חצי שנה זה בסדר, אך לתקופה ארוכה יותר - זה בעייתי. בדיון בהצעת חוק אפשר לעסוק בכל ההיבטים. 

	מה שהכי מפריע לי פה זה אותו צרכן תמים באמת, שלוקח את הרכב לתיקון במוסך בישראל, והמוסך מעביר את הרכב לטול כרם. 


חנה קלר:
	לא יעמידו את האזרח הזה לדין. 


נעמי חזן:
	לתשומת לבכם - חשוב מאד שהאזרח הפשוט והתמים באמת לא ייפגע. ייתכן שהדרך לעשות את זה - וזה לשיקול דעתכם - צריך שיהיה כאן פרסום, שהאזרח יידע שזה לא חוקי. כרגע לא יודעים. משום שלא יודעים אפשר לטעות. 


היו"ר אברהם פורז:
	הם אמרו שבמקרים שהם משתכנעים בתום הלב, הם לא מגישים כתבי אישום. 


נעמי חזן:
	אבל בינתיים האזרח עובר סיוט של יומיים במשטרה. אני מבקשת פרסום. שתהיה הודעה בעיתון. זה עובר מפה לאוזן, וכולם יודעים. 


חיים מלאך:
	אנחנו כאיגוד נפרסם את הצו הזה בקרב בעלי המוסכים. 


נעמי חזן:
	זה טוב גם לכם, זה טוב לכולם. אני חייבת לדאוג להגנה על הצרכן, וכלן אני מבקשת לדאוג לפרסום העניין. 

	דבר נוסף - בתזכיר החוק, כתוב בתיקון סעיף 1, שהסכם הביניים מה- 26 בספטמבר, 98 - וצריך לתקן את השנה ל- 95. 


אתי בנדלר:
	אני לא בטוחה בזה, זה אחד הדברים שרציתי לשאול. 


חנה קלר:
	אנחנו נבדוק את זה. 



נעמי חזן:
	בכל מקרה זה היה הסכם אוסלו ב', בספטמבר 95. 


ראובן בוסיס:
	גם אני מאיגוד המוסכים. אני עוסק בתחום הצמיגים. הייתי מוסיף תוספת קטנה. יש בעיה קשה של גניבת צמיגים. אותם צמיגים חוזרים אלינו מאוחר יותר כצמיגים חדשים. אם מכניסים את הקטע של החלפים, צריך להכניס גם את הקטע של חדשים. יש הרבה צמיגים שיורדים למשל, שהם עדיין צמיגים חדשים, על הגלגל הרזרבי, ברכב חדש בן שבוע. הוא נמכר כצמיג חדש, לא כמשומש. 


היו"ר אברהם פורז:
	אבל בחוק הסימון, שכבר עבר, לא טיפלנו בצמיגים. ממילא - אם התופעה תיבלם בגלל היתר, אין כמעט בעיה. 


גתית שריקי:
	אני ממשרד התמ"ס. מי שחתם על הצו זה שר התמ"ס. מי שמוביל ומקדם את הצו הזה זו המשטרה, ולכן גם המשרד לביטחון פנים הוא זה שהציג פה את הנושא. כדי להשקיט את החששות לגבי תוקפו של הצו - אנחנו התעקשנו שהוא יהיה רק ל- 6 חודשים. השר עצמו מודע לכך. אנחנו לא מעונינים להאריך את תוקף הצו מעבר ל- 6 חודשים. אנחנו מודעים לבעייתיות בכך שהעניין הוא בצו ולא בחקיקה. היינו גם בקשר עם המשנה ליועץ המשפטי לממשלה, מני מזוז. הארכת הצו לשישה חודשים היא על דעתו. לכולם ברור שבחצי השנה הזו תיעשה עבודה מרוכזת שתכלול את כל הגורמים, ותיקח בחשבון את כל השיקולים, ותכניס אותם לחקיקה הראשית. 


היו"ר אברהם פורז:
	נעבור לקריאת הצו. 


חנה קלר:
	"צו הפיקוח על צרכים ושירותים - מוצרי תעבורה משומשים משטחי האחריות הפלשתינית, הוראת שעה, התשנ"ט - 1999". 


אתי בנדלר:
	אפשר לדלג ולעבור הלאה. 

	הוועדה קיבלה שתי גרסאות של צווים. הגרסה הראשונה היתה הנוסח שיצא מהנחה שהצו הקודם עדיין בתוקפו, ולכן היא ביקשה להאריך את תוקף הצו הקודם. בינתיים פג תוקפו של הצו, ולפיכך קיבלנו מהשר נוסח חדש. 


חנה קלר:
	אני ממשיכה: "הגדרות - 1. בצו זה - "מוצר תעבורה - מכלל, מכשיר, חלק חילוף, וכל אבזר המשמש או המורכב ברכב, ולרבות כל מוצר שהוא חלק מציוד רכב על פי דין". 


עדה וייס:
	מה זה "על פי דין"? 



חנה קלר:
	על פי דין, לפי כל הגדרה. 


היו"ר אברהם פורז:
	אפילו משולש אזהרה, מטף, מזגן, ממיר קטליטי. האם זה חשוב? יש בעיה עם זה?


אתי בנדלר:
	הצמיג הרזרבי. 


חנה קלר:
	"מוצר תעבורה משומש - מוצר תעבורה שפורק מרכב מנועי כהגדרתו בפקודת התעבורה שלא לשם הרכבתו מחדש באותו רכב. "ההסכם" - הסכם הביניים הישראלי-פלשתיני בדבר הגדה המערבית ורצועת עזה, שנחתם בוושינגטון בין מדינת ישראל לבין ארגון השחרור הפלשתיני, ביום ד' בתשרי התשנ"ו ( 28 בספטמבר 1995), לרבות נספחיו והמסמכים שנלוו אליו". 


אתי בנדלר:
	רציתי לשאול - האם זה כולל כבר גם את הסכם שארם? הרי הועברו עוד שטחי אחריות. 


חנה קלר:
	לא, במפורש לא. 


אתי בנדלר:
	מדוע? 


היו"ר אברהם פורז:
	למה לא לכתוב בצורה פשוטה "שטחים שהם בשליטת הרשות הפלשתינית, בהתאם להסכמים שחתמה ממשלת ישראל" ?


אתי בנדלר:
	לא, יש הגדרה הרבה יותר מפורטת. הם נספחים ומסמכים שנלווים אל ההסכם העיקרי? 


חנה קלר:
	פרוטוקולים ליישום. 


נעמי חזן:
	זה מכיל את הכללים על ההתנהגות בין שטחי A, B ו- C. שטחי A, B ו-C יכולים להשתנות אבל הסמכויות מוגדרות בהסכם הזה, ולכן זה נכון. 


אתי בנדלר:
	אבל אצלנו ההפניה  היא לצורך ההגדרה הבאה שמדברת על שטחי האחריות האזרחית הפלשתינית, ולכן מה שרלבנטי דווקא זה שטחי האחריות ולא האחריות עצמה. לכן, מה שאני מציעה - ייתכן שזה כולל גם את הסכם וואי וגם את הסכם שארם. אם כן -מה טוב, אם לא - אני מציעה שהוועדה תיתן מנדט למנסחים של הצו לתקן את זה. 


היו"ר אברהם פורז:
	אני מציע לכם, ויש בזה ודאות מספקת - לוותר על האמירה על ההסכם בכלל ולהסתפק ב "שטחי האחריות האזרחית הפלשתינית, ושטחים ביהודה, שומרון וחבל עזה, שנמסרו לאחריות הרשות הפלשתינית, בהתאם להסכמים שנחתמו בין מדינת ישראל לבין הרשות.."


אתי בנדלר:
	יש ממונה על חקיקת המשנה במשרד המשפטים. עדיף שהם ינסחו את זה כך שזה ייתן ביטוי לכוונה. 


חנה קלר:
	יושב-ראש הוועדה צודק, כי ההסכם לא מופיע לאחר מכן בגוף הצו, ולעומת זאת - "שטחי האחריות" מופיעים. 


אתי בנדלר:
	"ההסכם" מופיע בהגדרה של שטחי האחריות, לכן תבדקו שההסכם כולל גם את המסמכים שנחתמו לאחר מכן. 


חנה קלר:
	יש לי הצעה. מאחר והפרוטוקולים של וואי ושל שארם הם בעקבות הסכם הביניים, או שנחתמו בעקבותיו, במקום המסמכים שנלוו אליו - - 


היו"ר אברהם פורז:
	אבל למה אי אפשר לכתוב בצורה מאד פשוטה ובלתי מתחכמת: "שטחים שנמסרו לרשות האחריות הפלשתינית בהתאם להסכמים שנחתמו בין ישראל לבין ארגון השחרור הפלשתיני"? 


נעמי חזן:
	אבל יש אלמנטים שקשורים לפלשתינים, והסכמים שקשורים לאזור B, שהוא של אחריות אזרחית משותפת. שינסחו את זה אחרת. 


היו"ר אברהם פורז:
	אני מציע לכם את ההצעה הבאה, ותבדקו את זה עם היועצים המשפטיים: "שטחי האחריות האזרחית הפלשתינית ושטחים ביהודה, שומרון וחבל עזה, שנמסרו, בהתאם להסכמים שנחתמו בין ... לבין.. לאחריות אזרחית של הרשות הפלשתינית". 


אתי בנדלר:
	או כל נוסח אחר שיאושר על ידי חקיקת המשנה, ובלבד שזה יעגן את הכוונה הזו. 


היו"ר אברהם פורז:
	כדי שלא יהיה מצב ששטח, שנמסר בשלב מאוחר יותר, לא כלול, ואז זו תהיה טענת הגנה.

חנה קלר: 
	אני ממשיכה: "לא יחזיק אדם, לא יעביר, לא ימכור ולא יקנה מוצרי תעבורה משומשים משטחי האחריות האזרחית הפלשתינית; אולם תהיה זו הגנה טובה למחזיק אם יוכיח כי רכש את מוצרי התעבורה המשומשים - (1)כדין לפני תחילתו של צו זה; או - (2) בתום לב בישראל ממי שעוסק במכירתם, והמכירה היתה במהלך עסקיו הרגיל".


היו"ר אברהם פורז: 
	מה זה "לא יקנה אדם מוצרי תעבורה משומשים משטחי האחריות"? אתה לא קונה אותם מהשטחים. לא תקנה בשטחים או מתושב השטחים? 


אתי בנדלר:
	ייתכן שיושב הראש צודק, וזה צריך להיות: "בשטחי הרשות". 


יוחנן דנינו:
	לא, כי אם זה "בשטחי.." והוא נמצא בארץ, זה לא יכלול אותו. 


היו"ר אברהם פורז:
	אפשר : "לא יעביר מ.." אבל "לא יקנה ב..". 


חנה קלר:
	בדיוק. "לא ימכור ב.." ולא יעביר מ..". 


יוחנן דנינו:
	ואז, "לא יחזיק" צריך לחול על שניהם. 


היו"ר אברהם פורז:
	אפשר לומר: "לא יחזיק, לא ימכור ולא יקנה מוצרי תעבורה.. ולא יעביר לישראל". יש כאן בעיה של עברית נכונה. 


אתי בנדלר:
	הנוסח ישופץ שוב בהתאם לכוונה שאושרה על ידי הוועדה. 


היו"ר אברהם פורז:
	לדעתי צריך לומר שאדם לא יקנה בשטחי הרשות הפלשתינית, ולא יעביר לישראל מהרשות הפלשתינית. 


חנה קלר:
	בסדר. נכניס תיקון ניסוחי. 


אתי בנדלר:
	"תוקפו של צו זה שישה חודשים מיום פרסומו". 


היו"ר אברהם פורז:
	רק רגע. לפני כן- "(1) כדין לפי תחילתו של צו זה;" גם אם לא היינו מציינים את זה, זה כך. 

	אולי נאריך את תוקף הצו ליותר מחצי שנה, הרי במילא תמיד השר יכול לבטל את זה בכל עת. אין טעם לחזור לפה עם הארכת תוקף נוספת בעוד חצי שנה. 


נעמי חזן:
	הבעיה שלי היא שיש פה אלמנטים של הסכמים עם הפלשתינים. שנית - יש פה מתן סמכויות די דרקוניות למשטרה. אין פה הגנה ברורה מעוגנת בחוק על האזרח. אני רוצה להציע פשרה - נאריך את תוקף הצו לתשעה חודשים. 


יוחנן דנינו:
	זה נראה לי הגיוני. לא נצליח להגיע למעשה חקיקה תוך חצי שנה. 


אתי בנדלר:
	רציתי להעיר הערה בקשר לחוק סימון כלי רכב מניעת גניבות - הוראת שעה. הועלו כאן הערות כאילו החוק עדיין לא נכנס לתוקפו. אני רוצה להביא לתשומת הלב שבהתאם לחוק, סעיף 19 בו אומר: "תחולתו של חוק זה בתום שנה מיום פרסומו". החוק פורסם ב- 29.9.98 - -


יוחנן דנינו:
	לא, הוא פורסם ב- 29.7.98. 


אתי בנדלר:
	לפיכך, החוק נכנס כבר לתוקפו. דא עקא, שלצורך הפעלתו יש צורך בתקנות, ולכן קובע סעיף 17 : "א. השר הממונה על ביצוע החוק ..." סעיף קטן ג לאותו סעיף אומר: "תקנות ראשונות לפי חוק זה יובאו לאישור ועדת הכלכלה של הכנסת בתוך שישה חודשים מיום תחילתו של חוק זה". זאת אומרת - אנחנו מתחילים להיות מאד צפופים עם העניין. 


היו"ר אברהם פורז:
	יש לי הצעה - עדיף שתביאו תקנות לא מושלמות לצורך מקצה שיפורים, מאשר שתמשכו את העניין בלי סוף. 


עדה וייס:
	הכנו כמה תקנות, העברנו אותם להערות למשטרה ולמשרד המשפטים. אנחנו מחכים להערותיהם. 


לאה ורון:
	נציג משרד המשפטים לא הגיע, משום מה. בענייני חקיקה הם צריכים להיות כאן. 


היו"ר אברהם פורז:
	אני רוצה לציין בכל מקרה, שאני חושב שצריך לשבח את משטרת ישראל. מאז שנכנס המנכ"ל הנוכחי ניתנה איזושהי דחיפה לנושא של גניבות כלי הרכב. היו שנים שהיה נדמה שזה לא מעניין איש. אני חושב שזה דבר חשוב. פרמיות הביטוח ירדו. אמנם זה קשור 

גם לכניסות של חברות הביטוח הישיר לשוק, אך חלק מהירידה היא הודות למשטרה. עשיתם מאמץ, וטוב עשיתם. המשטרה צריכה לעסוק גם בדברים כאלה. 


	אני מודה לכם, הישיבה נעולה. 






הישיבה ננעלה בשעה 12:15


















